## L’IIS La Fe coordina un estudi europeu sobre l’impacte de contaminants emergents en la salut fetal

*** El projecte analitzarà l’exposició a micro i nano plàstics en dones embarassades
* És finançat per la Comissió Europea amb prop de 8 milions d’euros**

L’Institut d’Investigació Sanitària La Fe (IIS La Fe) lidera el projecte europeu UPRISE sobre l’impacte de l’exposició a micro i nano contaminants plàstics en dones embarassades. En particular, se centrarà en les partícules ultrafines (UFP) i en els micro i nano plàstics (MNP), compostos identificats com a contaminants emergents. Estos compostos, encara que no són nous, han començat a detectar-se recentment gràcies als avanços en les tècniques analítiques, que permet quantificar concentracions molt baixes.

El projecte analitzarà bases de dades d’exposició i models d’avaluació per a estos contaminants plàstics a escala micro i nano. Inclourà un estudi clínic amb participants embarassades exposades a diferents nivells de contaminació per UFP i MNP, amb l’objectiu d’analitzar els mecanismes mitjançant els quals la contaminació de l’aire incrementa el risc de complicacions en l’embaràs.

Gràcies a la presa de mostres biològiques de sang materna, sang del cordó umbilical i teixit placentari, es buscaran biomarcadors d’exposició i efectes fisiopatològics per a estudiar els efectes adversos en el desenrotllament fetal i en el naixement. “Amb este abordatge es generarà coneixement per a oferir recomanacions a les dones embarassades, i es permetrà així que puguen minimitzar la seua exposició a la contaminació ambiental”, ha explicat la doctora Alba Ruiz, investigadora del Grup d’Infecció Greu de l’IIS La Fe i coordinadora del projecte.

Amb este estudi, finançat per la Comissió Europea amb prop de 8 milions d’euros, es pretén contribuir a una millor comprensió de les conseqüències que la contaminació de l’aire pot tindre sobre l’embaràs i el part prematur. A llarg termini, es busca aconseguir el suport a noves regulacions que contribuïsquen a la protecció i millora de la salut, augmentant l’esperança de vida de la població. Els avanços i resultats es compartiran en conferències científiques i es publicaran en revistes especialitzades i en xarxes socials. Este projecte oferirà una nova perspectiva que podria millorar els factors ambientals que afecten la salut.

**Contaminació ambiental i embaràs**

La contaminació de l’aire és un problema complex que requerix una comprensió profunda dels mecanismes biològics involucrats. L’embaràs és una finestra crítica del desenrotllament humà, a on l’exposició a contaminants atmosfèrics juga un paper rellevant tant en la mare com en el fetus.

La investigació sobre contaminants emergents com les UFP i MNP és crucial per a protegir la salut pública i desenrotllar estratègies efectives per a mitigar els efectes de la contaminació, és per això que la col·laboració entre científics, professionals de la salut i responsables de les administracions és essencial per a abordar este desafiament global.

UPRISE desenrotllarà ferramentes fàcils d’usar per a informar i compartir dades, amb l’objectiu de facilitar la integració de l’evidència científica en l’actualització de les normes europees i nacionals de qualitat de l’aire. En avançar en la quantificació de l’impacte de l’exposició a la contaminació de l’aire prenatal en la salut pública i en oferir directrius i ferramentes de suport a la presa de decisions, l’estudi contribuirà a reduir la càrrega de les malalties no transmissibles associades amb el part prematur i altres formes d’efectes adversos en el naixement.

En el projecte estan involucrades un total de 14 institucions sanitàries i mediambientals de huit països (Espanya, Finlàndia, Polònia, Grècia, Alemanya, Portugal, Bèlgica i Suïssa).

Fecha: 10/02/2025